钦定古今图书集成/明伦汇编/官常典/第238卷 > 师安石
## 钦定古今图书集成/明伦汇编/官常典/第238卷 > 师安石

按《金史》本传：“安石，字子安，清州人。本姓尹氏，避国讳
更焉。承安五年词赋进士。为人轻财尚义。初补尚书
省令史，适宣宗南迁，留平章完颜承晖守燕都。承晖
将就死，以遗众托安石，使赴行在。安石间道走汴以
闻，上嘉之，擢为枢密院经历官。时哀宗在春宫，领密
院事，遂见知遇。元光二年，累迁御史中丞。其七月，上”
章言备御二事，其一曰：“自古所以安国家、息祸乱，不
过战、守、避、和四者而已。为今之计，守、和为上。所谓守
者，必求智谋之士，使内足以得戍卒之心，外足以挫
敌人之锐，不惟彼不能攻，又可以伺其隙而败之。其
所谓和，则汉、唐之君固尝用此策矣，岂独今日不可
用乎！乞令有司详议而行。”其二曰：“今敌中来归者颇
多，宜丰其粮饷，厚其接遇。度彼果肯为我用，则择有
心力者数十人潜往，以诱致其馀。来者既众，彼必转
相猜贰，然后徐起而图之，则中兴之功不远矣。”上嘉
纳之。九月，坐劾英王守纯附奏不实，决杖追官。及哀
宗即位，正大元年，擢为同签枢密院事。二年，复御史
中丞。三年，迁工部尚书，权左参政。四年，进尚书右丞。
五年，台谏劾近侍张文寿、张仁寿、李麟之，安石亦论
列三人不已。上怒甚，有旨谓安石曰：“汝便承取贤相，
朕为昏主止矣。”如是数百言。安石骤蒙任用，遽遭摧
折，疽发脑而死，上甚悼惜之